આજે 8 માર્ચના સમસ્ત વિશ્વ આંતર રાષ્ટ્રીય મહિલાદિનની ઉજવણી કરી રહ્યું છે ત્યારે ગુજરાત ટાઈમ્સના વાચકમિત્રોને વડાપ્રધાન નરેન્દ્ર મોદીના હાલના પ્રધાનમંડળમાં કાર્યરત ત્રણ શક્તિશાળી મહિલાઓ વિષે જાણવામાં જરૂર રસ પડશે. મોટભાગે એવી માન્યતા ઘર કરી ગઈ છે કે રાજકારણ એ તો પુરુષોનું જ કાર્યક્ષેત્ર છે, મહિલા રાજકારણમાં કશું કરી ના શકે. પણ હવે પરિસ્થિતિ ઝડપથી બધલાઈ રહી છે. રમતગમત, સૈન્ય સહિત દરેક ક્ષેત્રમાં નારી પોતાની શક્તિ અને પ્રતિભા પુરવાર કરી છે. રાજકારણમાં પણ હવે મહિલાઓ નોંધપાત્ર કામગીરી બજાવી રહી છે. જનમાનસને આંચકો આપીને નવી પગદંડી રચનારા આપણા ભૂતપૂર્વ વડાપ્રધાન શ્રીમતી ઈન્દિરા ગાંધી એ મહિલા શક્તિનું એક ઉજ્જવલ ઉદાહરણ પૂરું પાડ્યું છે. અગાઉ પણ દેશના સ્વાતંત્ર્ય સંગ્રામમાં હિંમતથી ભાગ લેનારી તેમજ પોતાનું યોગદાન આપનારી અનેક નામી – મહિલાઓના નામ ભારતની સ્વાધીનતાના ઈતિહાસમાં શામેલ છે. પણ આ સ્થળેથી આપણ વાત કરવાની છે નરેન્દ્ર મોદીના પ્રધાનમંડળમાં કામ કરીને પોતાની વિશિષ્ટ પ્રતિભાનો પરિચય આપનારીમહિલાઓની. આ ત્રણ મહિલાઓ છે- વિદશપ્રધાન સુષમા સ્વરાજ, સંરક્ષણપ્રધાન નિર્મલા સીતા રમણ અને માહિતી – પ્રસારણ પ્રધાન સ્મૃતિ ઈરાની.